Bošegong bja Laboraro le Theledi a hlwelego a reketše Mmagauta dimpho tša maemo a godimo, mothaka a hlapa, a itlhama gabotse a nanabela ka maswanedi a gagwe a magolo a gopotše letšobana la gagwe la bosweng, "Golden girl". A fihla a ngwayangwaya lebati ka mokgwa wo o tsebjago ke yena le makgarebe a gagwe, a ema, a leta karabo. Mmagauta a tseba gore ke Theledi, selo sa go thelela bjalo ka morogo wa thelele, o rego o etla mogolong wa šia bogobe ka lebelo, wa redimogela ka maleng, bogobe bja šala bo bolawa ke mosepelo bo le tee. Ngwanenyana wa Bloodriver a emelela a šetše a khoše mantšu a a nyakago go a hlatšetša Theledi. A bula lebati bosele, Theledi a tsena, Mmagauta a tswalela. Theledi a itshegatshegiša, a leka go mo gokara, a šala a gokere phefo letsetse la ga Phaka le šetše le tsarogetše fase. "Mmagauta moratiwa, kgane o gana ke go atla" "Ee, ke a gana. O nkatla ge ke dira eng" "Na ga o moratiwa wa ka" "Aowa, ga ke yena, wa gago ke Omphile." "O se ke wa mpotša ka setagwa sela." "Ke go botša nnete." "Ntshwarele hle Mmagauta. Nna le Omphile re hlalane" "Goba le hlalane, goba ga se la hlalana, tšeo ga di nyake nna Golden girl." Theledi o lekile go rapeletša Mmagauta eupša a betha fase. Mmagauta a mmotša gore a be a lokiša tšhelete ya go fepa lesea le a mo imišitšego lona. A mmotša le gore o ya go bula le molato wa ge a robile tshepišo ya go mo nyala. A re go mmotša ao, a mo laela gore a mo tšwele motse. "Mmagauta, o be o le setlatla sa dipolaseng o sa tsebe Gauteng. O tlišitšwe ke nna mo, ka go nyakela mošomo, ka go ruta toropo, ka go ruta go apara gabotse, lehono o nteboga ka sethepa sa go tlala maloko, o nthaka sempša" "Ga ke go rapele. Ga se ka go gapeletša go ntliša mo Gauteng...." Mmagauta o rile a sa penapena a bolela ka mokgwa wo a ratago, Theledi a hufuga setulong ka pela, a bela bjalo ka tšhipi ya tšhatšha-kholoma, a hwanyolla thipa ya ntsununu ka potleng ya borokgo bja sempabalele a e tsotsometša mpeng ya Mmagauta ka nngeleng, a e tshwamola, ngwanenyana a tenola kgara, a tswinya gatee, a tshelela godimo a rapotšega fase, a napa a tasalala. Mothaka a mo getsola gatee, a mo taboga, a metšwa ke mabone a toropo?